
A munkavállalók magánszférájának védelme a távmunka során

A kutatás tárgya a távmunka és adatvédelem együttes vizsgálata, amely különösen fontos terület, azonban hazánkban még szinte teljesen kidolgozatlan. Mind a távmunka, mind az adatvédelem szerepe fokozatosan felértékelődik a modern társadalmakban. A hagyományos munkajogviszonyok során felmerülő munkáltatói ellenőrzések már jogilag szabályozottak: a dolgozatban azt vizsgáltam, hogy ez a már létező szabályozás hatékonyan alkalmazható-e a távmunka során felmerülő munkáltatói ellenőrzésekre is.
Kutatásom célkitűzése annak vizsgálata, hogy a hagyományos munkajogviszony során alkalmazott munkáltatói ellenőrzésekhez képest mik azok a távmunka során felmerülő eltérő helyzetek, jellegzetességek, amelyek felvetik a munkavállalók magánszférához és személyes adatok védelméhez való jogának a fokozott biztosítását. Így a kiindulópontot a távmunka elhatárolása jelentette a hagyományos munkajogviszonytól. Kutatásom alapját a jogdogmatikai kérdések áttekintése és a tételes jog vizsgálata képezte, valamint kitekintést tettem a Nemzeti Adatvédelmi és Információszabadság Hatóság gyakorlatára is.
Dolgozatomban elsőként a távmunkát mutatom be, ezt követően ismertetem a munkáltatói ellenőrzés során felmerülő alapvető jogi problémát: a munkáltató jogos gazdasági érdekének és a munkavállaló alapvető személyiségi jogainak kollízióját. Röviden áttekintem az adatvédelemre vonatkozó nemzetközi és hazai dokumentumokat, bemutatva a munkáltatói ellenőrzésekre már kidolgozott szabályozást. Ezt követően ismertetem a távmunka során felmerülő ellenőrzéseket, azok különleges jellemzőit.
Kutatásom eredményeképp arra jutottam, hogy a távmunka eltérő jellegzetességei nem olyan mértékűek, hogy szükségessé tegyék a speciális, törvényi szintű szabályozást, mivel a már létező szabályozás megfelelő védelmet biztosít a távmunka esetében is. Ennek ellenére kiemelt jelentősége van a távmunka és adatvédelem együttes, ha nem is törvényi szinten történő szabályozásának, amely norma által érvényre juthatnak a távmunka speciális adatvédelmi vonatkozásai is. A dolgozat befejező része ezeket a de lege ferenda javaslatokat tartalmazza.
A kutatás a TÁMOP 4.2.4.A/2-11-1-2012-0001 azonosító számú „Nemzeti Kiválóság Program – Hazai hallgatói, illetve kutatói személyi támogatást biztosító rendszer kidolgozása és működtetése konvergencia program” című kiemelt projekt keretében zajlott. A projekt az Európai Unió támogatásával, az Európai Szociális Alap társfinanszírozásával valósult meg.



